efsyn.gr

Εγκαταλείπει τη θέση του υφυπουργού και την βουλευτική του έδρα ο Τζο Τζόνσον, αδελφός του βρετανού πρωθυπουργού Μπόρις Τζόνσον. Την ίδια ώρα οι Εργατικοί προετοιμάζουν την αντεπίθεσή τους με τα βλέμματα να στρέφονται την Δευτέρα στο Βουλή των Κοινοτήτων και το αίτημα για διεξαγωγή πρόωρων εκλογών.

Καταιγιστικές είναι οι εξελίξεις στη Βρετανία μετά τη χθεσινή θυελλώδη συνεδρίαση της Βουλής. Λίγες ώρες μετά, εγκαταλείπει τη θέση του υφυπουργού και την βουλευτική του έδρα ο Τζο Τζόνσον, αδελφός του βρετανού πρωθυπουργού Μπόρις Τζόνσον.

«Ηταν τιμή μου που εκπροσώπησα το Ορπινγκτον επί εννέα χρόνια και που υπηρέτησα ως υπουργός υπό τρεις πρωθυπουργούς», δήλωσε ο Τζο Τζόνσον και πρόσθεσε: «Τις τελευταίες εβδομάδες βρέθηκα διχασμένος ανάμεσα στην πίστη προς την οικογένεια και το εθνικό συμφέρον - είναι μία ανεπίλυτη πιεστική κατάσταση και είναι η στιγμή για άλλους να αναλάβουν τους ρόλους μου ως βουλευτή και υπουργού».

Ο 47χρονος μικρότερος αδελφός του Μπόρις Τζόνσον ψήφισε υπέρ της παραμονής στο δημοψήφισμα του 2016 και παραιτήθηκε από την κυβέρνηση της Τερέζα Μέι τον Νοέμβριο 2018 εκφράζοντας την αντίθεσή του προς την συμφωνία για το Brexit και την λύπη του «για την επιλογή που έχει μείνει στον βρετανικό λαό» ανάμεσα σε μία συμφωνία που «θα αποδυνάμωνε οικονομικά» την χώρα και σε μία έξοδο χωρίς συμφωνία που θα προκαλούσε «ανείπωτη ζημία » στο Ηνωμένο Βασίλειο.

Η παραίτηση του Τζο Τζόνσον δεν έμεινε ασχολίαστη από τους Εργατικούς. «Ούτε ο αδελφός του δεν τον εμπιστεύεται» σχολίασε το κόμμα της αξιωματικής αντιπολίτευσης που επανέλαβε το αίτημα για εκλογές αφού πρώτα επικυρωθεί πως δεν θα υπάρξει Brexit χωρίς συμφωνία. Το κόμμα της αξιωματικής αντιπολίτευσης προτοιμάζει την αντεπίθεσή του με τα βλέμματα να στρέφονται την Δευτέρα στο Βουλή των Κοινοτήτων και το αίτημα για διεξαγωγή πρόωρων εκλογών.

Οι Βρετανοί βουλευτές θα ψηφίσουν τη Δευτέρα επί μιας άλλης πρότασης για το αν πρέπει ή όχι να διεξαχθούν πρόωρες εκλογές, δήλωσε σήμερα ο Τζέικομπ Ρις-Μογκ, επικεφαλής του Συντηρητικού κόμματος στη Βουλή των Κοινοτήτων.

Jessica Taylor/House of Commons via AP

Χθες, η Βουλή των Λόρδων, άναψε το «πράσινο» για να προχωρήσουν άμεσα οι διαδικασίες για το νομοσχέδιο που θα αναγκάζει οποιαδήποτε κυβέρνηση του Ηνωμένου Βασιλείου να μην προχωρήσει σε Brexit χωρίς συμφωνία. Το σχέδιο νόμου αναμένεται να επικυρωθεί το απόγευμα της Παρασκευής με τη σύμφωνη γνώμη της κυβέρνησης πριν κλείσει η Βουλή των Κοινοτήτων.

Το επίμαχο νομοσχέδιο θα μπορούσε να ψηφιστεί από τους βουλευτές τη Δευτέρα και στη συνέχεια να παρουσιαστεί προς βασιλική έγκριση.

Στο μεταξύ, το βρετανικό πρακτορείο ειδήσεων Press Association (PA) μετέδωσε ότι η κυβέρνηση του Ηνωμένου Βασιλείου φέρεται να συναίνεσε το σχέδιο νόμου να επικυρωθεί ως το απόγευμα της Παρασκευής χωρίς να δώσει περισσότερες λεπτομέρειες.

Παραιτήσεις και μετακινήσεις

Την ίδια ώρα, η πρώην βουλευτής των Εργατικών Λουτσιάνα Μπέργκερ, που είχε παραιτηθεί από το κόμμα για να ενταχθεί στον τότε πολιτικό σχηματισμό «Αλλαγή στη Βρετανία» μαζί με άλλους βουλευτές και από το Συντηρητικό κόμμα, ανακοίνωσε με μήνυμά της στο twitter ότι προσχωρεί στο κόμμα των Φιλελεύθερων Δημοκρατών.

Είναι η δεύτερη βουλευτής που εντάσσεται στο κόμμα των Φιλελεύθερων αυτή την εβδομάδα, μετά τον πρώην υπουργό και βουλευτή του Συντηρητικού κόμματος Φίλιπ Λι, ο οποίος την Τρίτη, κατά την ομιλία του πρωθυπουργού Μπόρις Τζόνσον, διέσχισε την αίθουσα συνεδριάσεων της Βουλής και κάθισε στα έδρανα των Φιλελεύθερων, δείχνοντας με τον τρόπο αυτό την αποχώρησή του από το κυβερνών κόμμα.

Οι αγορές μίλησαν

AP Photo/Alberto Pezzali

Οι τελευταίες εξελίξεις με τα απανωτά «χαστούκια» στον Μπόρις Τζόνσον και το κερασάκι στην τούρτα με την παραίτηση του Τζο Τζόνσον οδήγησε σε ράλι τη στερλίνα που ανήλθε σε υψηλό εβδομάδας.

Το βρετανικό νόμισμα ενισχύθηκε κατά 0,4% πάνω από το 1,23 δολάριο, το υψηλότερο επίπεδό του από τις 28 Αυγούστου, ενώ κατά τη διάρκεια της νύχτας κατέγραψε άλμα 1,4%, που είναι η μεγαλύτερη ημερήσια άνοδός του από τον Μάρτιο.

Τις τελευταίες εβδομάδες η λίρα κατέγραφε απώλειες καθώς αυξήθηκαν οι ανησυχίες ότι η Βρετανία θα εγκαταλείψει την ΕΕ χωρίς μια συμφωνία. Την Δευτέρα υποχώρησε κάτω από το 1,20 δολάριο.

Διάγγελμα Μπ. Τζόνσον

Με το πολιτικό σκηνικό να παραμένει αβέβαιο με μεγάλο ενδιαφέρον αναμένεται το απογευματικό διάγγελμα του πρωθυπουργού. Σύμφωνα με πληροφορίες βρετανικών μέσων ενημέρωσης, ο Μπόρις Τζόνσον θα απαιτήσει την πρόωρη προσφυγή στις κάλπες, θα αναφερθεί σε «προδοσία των ψηφοφόρων» σχετικά με το δημοψήφισμα και θα εξαπολύσει σφοδρή επίθεση στον Τζέρεμι Κόρμπιν.

Ο Μπ. Τζόνσον με μια δήλωση που επιδέχεται διαφορετικών ερμηνειών θα καλέσει τον πολιτικό κόσμο «να επιστρέψει στο λαό» για να τους πει «τι θέλουν να κάνει».